**Ημερήσιο Γυμνάσιο Αθικίων Κορινθίας**

**«Σχολική Βιβλιοθήκη»**

**Σχέδιο Δράσης**

**«Λειτουργία Σχολικής Βιβλιοθήκης»**

 «Μπήκα μέσα στο βιβλιοπωλείο

και ανέπνευσα εκείνο το άρωμα χαρτιού και μαγείας

που, περιέργως, κανένας ποτέ δεν σκέφτηκε να εμφιαλώσει.»

Carlos Ruiz Zafόn, Ισπανός συγγραφέας

 Το Ημερήσιο Γυμνάσιο Αθικίων Κορινθίας είναι ένα μικρό σχολείο με 80 περίπου υπέροχους μαθητές, αφοσιωμένους Καθηγητές, δραστήρια Διευθύντρια & μία καθαρίστρια που τα παιδιά αποκαλούν ‘θεία’.

 Έγινε σύντομα σαφές ότι τα παιδιά είχαν ανάγκη ενίσχυσης στον τομέα της γλώσσας. Προτάθηκαν διάφορες ιδέες ως πιθανές δράσεις αλλά αυτή που προκρίθηκε ήταν η δημιουργία μιας Σχολικής Βιβλιοθήκης.

 Υπήρχαν κάποια βιβλία αλλά σε καμία περίπτωση ικανός αριθμός ώστε να δημιουργηθεί μια Σχολική Βιβλιοθήκη. Τα περισσότερα, άλλωστε, ήταν σχολικά βοηθήματα ή κάποιες εγκυκλοπαίδειες.

 Δημιουργήθηκε μία σελίδα στο Facebook με τίτλο ‘Βιβλία για το Γυμνάσιο Αθικίων Κορινθίας’. Η σελίδα αυτή μοιράστηκε και ανέβηκε σε δημοφιλείς σελίδες με αποτέλεσμα να υπάρξει μεγάλη ανταπόκριση. Η έκπληξή μας ήταν μεγάλη μα η χαρά μας ακόμα μεγαλύτερη.

Όλοι ρωτούσαν από τι είδους βιβλία έχουμε ανάγκη, πώς μπορούσαν να μας τα στείλουν, αν χρειαζόμασταν και σχολικά είδη. Υπήρξαν κάποιοι που προθυμοποιήθηκαν να έρθουν οι ίδιοι στο σχολείο μας για να μας τα φέρουν & άλλοι που προσφέρθηκαν να μεταφέρουν δωρεές από την Αθήνα.

 Μέχρι να καταφθάσουν τα πρώτα βιβλία, αποφασίσαμε να ομαδοποιήσουμε ανά μάθημα και τάξη όλα τα σχολικά βιβλία που είχαμε και, φυσικά, να μαζέψουμε για την ανακύκλωση τις παλαιότερες εκδόσεις ώστε να εξοικονομήσουμε χώρο. Τοποθετήθηκαν όλα μαζί στο Γραφείο των Καθηγητών.

 Έπρεπε, στο μεταξύ, να σκεφτούμε ποιός χώρος θα φιλοξενήσει τα βιβλία. Αδειάσαμε τις βιβλιοθήκες που υπήρχαν σε διάφορες αίθουσες και τις μεταφέραμε στον χώρο που θα γίνει η φιλόξενη Βιβλιοθήκη μας. Οι πρώτες δωρεές έχουν ήδη παραληφθεί. Οι ευχαριστήριες επιστολές αποστέλλονται σε τακτά διαστήματα.

 Κάθε βιβλίο θα φέρει σφραγίδα με το ονοματεπώνυμο του φίλου που μας έκανε τη δωρεά, τον αριθμό εισαγωγής και τον ταξινομικό αριθμό του. Παράλληλα, θα περνάμε το κάθε βιβλίο σε χειρόγραφο κατάλογο αλλά και σε Excel με διάφορα πεδία όπως: Κατηγορία – Τίτλος Βιβλίου – Συγγραφέας – Εκδόσεις – Έτος Έκδοσης – Τρόπος Απόκτησης – ISBN – Φωτογραφία Εξωφύλλου – Αντίτυπα – Σχόλια. Αναζητείται και πλατφόρμα για να δημιουργηθεί online κατάλογος.

 Η Βιβλιοθήκη μας, θα είναι ανοικτή και στους κατοίκους του χωριού μας αλλά και των διπλανών χωριών που θα είναι ευπρόσδεκτοι να μας επισκέπτονται και να δανείζονται τα βιβλία που επιθυμούν να διαβάσουν.

 Είμαστε, ήδη, πολύ χαρούμενοι καθώς οι μαθητές μας, έρχονται εθελοντικά και προσφέρονται να βοηθήσουν. Ανοίγουν τα βιβλία, τα ψάχνουν, προσπαθούν να καταλάβουν τι είδους βιβλία είναι ενώ διαβάζουν και κάποια αποσπάσματα. Ευχαριστούμε θερμά όλους τους μαθητές μας που βοηθούν!!

 Τελειώνοντας, δεν θα μπορούσα να μην αναφέρω δύο περιπτώσεις ανθρώπων που επικοινώνησαν μαζί μας και μας συγκίνησαν: α) μια πολύτεκνη μητέρα 6 παιδιών ηλικίας 6 – 16 ετών & β) μία κοπέλα που έχασε πρόσφατα την εκπαιδευτικό μητέρα της και ήθελε να δωρίσει τα βιβλία κάπου όπου θα τα εκτιμήσουν και θα τα αγαπήσουν!!

Ευχαριστούμε από καρδιάς, όλους τους νέους μας φίλους

που προσφέρθηκαν να μας βοηθήσουν!!

Σας χρειαζόμαστε όλους!!